CELEX: C2005/155/13
Language: el
Date: 2005-06-25 00:00:00
Title: Υπόθεση C-175/05: Προσφυγή της Επιτροπής των Ευρωπαϊκών Κοινοτήτων κατά της Ιρλανδίας που ασκήθηκε στις 19 Απριλίου 2005

25.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 155/7
            
         Προσφυγή της Επιτροπής των Ευρωπαϊκών Κοινοτήτων κατά της Ιρλανδίας που ασκήθηκε στις 19 Απριλίου 2005
   (Υπόθεση C-175/05)
   (2005/C 155/13)
   Γλώσσα διαδικασίας: η αγγλική
   Η Επιτροπή των Ευρωπαϊκών Κοινοτήτων, εκπροσωπούμενη από τους Michael Shotter and Wouter Wils, με τόπο επιδόσεων στο Λουξεμβούργο, άσκησε στις 19 Απριλίου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά της Ιρλανδίας.
   Η Επιτροπή των Ευρωπαϊκών Κοινοτήτων ζητεί από το Δικαστήριο:
   
               1)
            
            
               να αναγνωρίσει ότι η Ιρλανδία, εξαιρώντας όλες τις κατηγορίες ιδρυμάτων δημόσιου δανεισμού, υπό την έννοια της οδηγίας 92/100/ΕΟΚ του Συμβουλίου, της 19ης Νοεμβρίου 1992, σχετικά με το δικαίωμα εκμίσθωσης, το δικαίωμα δανεισμού και ορισμένα δικαιώματα συγγενικά προς την πνευματική ιδιοκτησία στον τομέα των προϊόντων της διανοίας (1), παρέβη τις υποχρεώσεις που υπέχει από τα άρθρα 1 και 5 της οδηγίας αυτής·
            
         
               2)
            
            
               να καταδικάσει την Ιρλανδία στα δικαστικά έξοδα.
            
         Ισχυρισμοί και κύρια επιχειρήματα:
   Το άρθρο 1, παράγραφος 3, της οδηγίας ορίζει τον «δανεισμό» ως τη διάθεση προς χρήση, για περιορισμένο χρονικό διάστημα, και όχι για άμεσο ή έμμεσο οικονομικό ή εμπορικό όφελος, «όταν γίνεται από ιδρύματα που είναι ανοιχτά στο κοινό». Το άρθρο 5, παράγραφος 3, επιτρέπει στα κράτη μέλη να απαλλάσσουν «ορισμένες κατηγορίες ιδρυμάτων» από την καταβολή αμοιβής για τον δανεισμό.
   Οι ιρλανδικές αρχές στηρίχθηκαν στο άρθρο 5, παράγραφος 3, της οδηγίας και απάλλαξαν με σχετικό διάταγμα «ορισμένες κατηγορίες ιδρυμάτων από την καταβολή αμοιβής για τον δανεισμό». Η έκταση της απαλλαγής αυτής είναι τόσο ευρεία που παρέχει τη δυνατότητα σε όλα τα εκπαιδευτικά και πανεπιστημιακά ιδρύματα που είναι ανοιχτά στο κοινό να προβαίνουν σε δημόσιο δανεισμό, με αποτέλεσμα όλα τα ιδρύματα δημοσίου δανεισμού να εμπίπτουν στην παρέκκλιση από το αποκλειστικό δικαίωμα δανεισμού και να απαλλάσσονται από την υποχρέωση καταβολής αμοιβής.
   Η Επιτροπή εμμένει στην άποψή της ότι η κατάσταση αυτή υπερβαίνει σαφώς την έκταση των εξαιρέσεων του άρθρου 5, παράγραφος 3, της οδηγίας και ότι, ως εκ τούτου, η Ιρλανδία παρέβη τις υποχρεώσεις που υπέχει από τα άρθρα 1 και 5 της οδηγίας.
   
      (1)  ΕΕ L 346, της 27.11.1992, σ. 61.